Ernest Grin
<s>Grin Ernest (Slavonska Požega, 1899. – Sarajevo, 1976), jugoslavenski ljekar i profesor.</s>

<s>Biografija 
Ernest Grin je rođen 1899. u Slavonskoj Požegi, gdje je stekao osnovno i srednje obrazovanje.</s><s>Bio je jedan od najistaknutijih svjetskih stručnjaka za problematiku endemijskih treponematoza, pa je njegovu metodu iskorjenjivanja endemijskoga sifilisa preuzela i Svjetska zdravstvena organizacija.</s><s>Medicinski fakultet i specijalizaciju iz dermatovenerologije završio je 1926. u Beču.</s><s>Radio je potom u Zagrebu, a 1934, nakon specijalizacije u SAD-u, došao je u Sarajevo, u kojem je proveo najveći dio svog života naučnika i kliničkog radnika, organizatora i pedagoga.</s><s>Od 1934. djelovao u Higijenskom zavodu u Sarajevu, gdje je 1946. preuzeo vodstvo Središnjega kožno-veneričnog dispanzera i organizirao borbu protiv endemijskoga sifilisa, što je dovelo do iskorjenjivanja te bolesti u BiH.</s><s>Bio je professor emeritus Medicinskog fakulteta u Sarajevu i direktor Zavoda za kožne i venerične bolesti "Dr. Simo Milošević" u Sarajevu.</s>

<s>Još prije završetka Drugog svjetskog rata dr. Grin je objavio više od dvadeset naučnih radova i saopštenja.</s><s>Nakon oslobođenja zemlje zasnovao je i vodio dvije široko organizovane akcije: borbu protiv endemskog sifilisa i akciju na suzbijanju mikotičnih oboljenja u Bosni i Hercegovini.</s><s>Obje ove akcije dale su izvanredne rezultate, stekle velika priznanja i poslužile kao model organizovane borbe protiv tih oboljenja u programu Svjetske zdravstvene organizacije Ujedinjenih Naroda (WHO).</s>

<s>Od 1949. prof. Grin je bio član Komiteta eksperata Svjetske zdravstvene organizacije Ujedinjenih Naroda.</s><s>U posebnim misijama te organizacije boravio je u Tajlandu, Indoneziji, Iranu, Iraku, Siriji, Egiptu, Sudanu i u još nekoliko zemalja Azije i Afrike, u kojima je pružio značajnu pomoć u rješavanju zdravstvenih problema, a posebno u organizovanju akcije na suzbijanju endemskih treponematoza i mikotičnih oboljenja.</s><s>Istovremeno s ogromnim kliničkim, terenskim i organizacionim poslovima, dr. Grin je uporno radio na organizaciji naučnog rada u Zavodu za kožne i venerične bolesti i na Medicinskom fakultetu u Sarajevu, okupljajući i učestvujući neposredno u naučnim istraživanjima.</s>

<s>U posljednjih tridesetak godina svoga života objavio je preko stotinu naučnih radova i saopštenja, posvećenih najvećim dijelom problemima endemskog sifilisa i mikotičnih oboljenja.</s><s>Među većim brojem zapaženih i značajnih radova i studija dr. Grina posebno mjesto zauzima njegova monografija Epidemiology and Control of Endemic Syphilis, standardno djelo iz problematike endemskih treponematoza u svjetskoj medicinskoj literaturi.</s><s>Godine 1953. bio je jedan od osnivatelja i redoviti član Naučnoga društva BiH (koje je 1966. preraslo u Akademiju nauka i umjetnosti BiH.</s><s>Ernest Grin je bio nosilac nagrade AVNOJ-a (1973).</s>

<s>Reference</s>

<s>Jugoslavenski liječnici
Članovi ANUBiH
Biografije, Sarajevo</s>

